ועדת הכלכלה, כנסת 16, פרוטוקול מספר 479, 2005-07-26 15:30

אמנון כהן: אני מבקש לפתוח את ישיבת ועדת הכלכלה.

אמנון כהן: על סדר היום הצעת חוק לתיקון פקודת התעבורה (מס' 70) (אפוד זוהר – חובת החזקה ושימוש), התשס"ה-2005.

אמנון כהן: הוועדה אישרה את הצעת החוק לקריאה שנייה ושלישית, אולם בעקבות החלטת הוועדה להחיל את זה גם על אופנועים נתקלנו בבעיה באחסון, איפה יאוחסן האפוד הזוהר באופנוע.

אמנון כהן: חשוב לנו שאזרחי מדינת ישראל ירכשו את האפודים האלה.

אמנון כהן: האם חברי הכנסת מסכימים לפתוח את הדיון מחדש?

אמנון כהן: כן.

אתי בנדלר: בנוסח שאושר בקריאה ראשונה, כפי שנאמר, נכתב בסעיף 65ב(א) כדלקמן: "ברכב מנועי, למעט באופנוע, יימצא אפוד זוהר".

אתי בנדלר: הוועדה בישיבתה אתמול מחקה את המילים "למעט באופנוע".

אתי בנדלר: עולה מכאן, שברכב מנועי יימצא אפוד זוהר.

אתי בנדלר: אבל לא עשינו את ההתאמות, ולצורך ההתאמות בשאר הסעיפים הקטנים נזקקתי להנחיית הוועדה.

אתי בנדלר: סעיף קטן (ב) של אותו סעיף קובע: "הנוהג ברכב יחזיק את האפוד הזוהר, בכל עת, בתא הנהג ברכב".

אתי בנדלר: אם כך, צריך לקבוע מה מציעים לגבי אופנוע.

אתי בנדלר: מתעוררת בעיה גם בסעיף קטן (ג), הקובע כדלקמן: "הנוהג ברכב מנועי בדרך שאינה דרך עירונית, היוצא מהרכב," – זה גם היוצא מהאופנוע, ואני לא יודעת מה זה לצאת מהאופנוע לצורך העניין הזה – "ילבש אפוד זוהר, למעט במדרכה; ואולם, הוא יהיה פטור מהחובה האמורה אם אחד מנוסעי הרכב" – האופנוע – "הנמצא מחוץ לרכב" – האופנוע – "לובש את האפוד הזוהר".

אתי בנדלר: צריך לעשות התאמות, כי ההוראות לא מתאימות כרגע לאופנוע.

אתי בנדלר: לכן אני זקוקה להנחיות הוועדה.

אתי בנדלר: או תחליטו בכל זאת להשאיר את הנוסח שעבר בקריאה ראשונה, דהיינו שזה לא יחול על אופנוע אלא אם כן השר יחיל את זה בהתאמות שייקבע, או תנחו אותי אילו התאמות אתם רוצים לגבי אופנועים.

אמנון כהן: אנחנו מבקשים להכניס את כל ההתאמות הנדרשות, מאחר שכבר סיכמנו שאנחנו רוצים להחיל את זה גם על אופנוע.

אתי בנדלר: אני צריכה שתנחו אותי.

אמנון כהן: אנחנו מתייעצים, עדיין לא מנחים.

אמנון כהן: קיבלנו החלטה שלא להחריג אופנוע, אלא לכלול גם אותו.

אמנון כהן: כנגזרת מההחלטה הזאת, אם האפוד מאוחסן ברכב בתא הנהג אז צריך למצוא מינוח מתאים איפה יאוחסן באופנוע; אם נאמר שנוסע היוצא מחוץ לרכב כאשר יש בו תקלה צריך ללבוש אפוד זוהר, לפחות אחד מיושבי הרכב, אז אם אופנוען נוסע לבד, או נוסע עם מישהו, גם הוא, אם יש איזו תקלה אחד מן הנוסעים צריך ללבוש אפוד זוהר.

לאה ורון: השאלה רק איפה יונח האפוד באופנוע, כאשר לחלק מן האופנועים בוודאי אין בכלל תא מטען.

אתי בנדלר: אם מדובר על טוסטוסים למשל.

גלעד ארדן: אין דבר כזה.

גלעד ארדן: חייב להיות מקום אפסון.

גלעד ארדן: או שהמושב מתרומם, או שיש ארגז.

לאה ורון: גם בטוסטוס?

גלעד ארדן: בכל אופנוע.

גלעד ארדן: איפה שמים את הקסדה?

אתי בנדלר: אמרו לי שאת הקסדה מחברים עם מנעול, כך אמרה לי מישהי שהיה לה טוסטוס.

אמנון כהן: יש בעיית אחסון אמיתית?

אתי בנדלר: כך אמרו לי.

אבשלום וילן: בווספה ובכל אופנוע תמיד יש תא אחסון.

אמנון כהן: איפה מניחים את המשולש הזוהר?

אמנון כהן: האם אופנועים מחויבים להחזיק משולש זוהר?

קריאה: לא.

גלעד ארדן: אז עוד יותר חשוב שיהיה להם אפוד.

גלעד ארדן: אם אין להם משולש זוהר אז לפחות שיהיה אפוד.

לאה ורון: האופנוען יורד לגמרי מהכביש.

לאה ורון: אופנוע, בניגוד למכונית, יכול לשים את האופנוע בצד.

גלעד ארדן: גם כלי רכב גדול יותר יכול לחנות בשוליים.

אליעזר כהן: הייתי ממליץ לקבוע שאופנוע יירד לחלוטין לשוליים.

אליעזר כהן: אני רוצה להעיר שתי הערות, אחת בעד והשנייה נגד.

אמנון כהן: רק רגע.

אמנון כהן: אני מבקש לשאול את נציגת משרד התחבורה, האם יש בעיה אמיתית באחסון באופנועים?

חוה ראובני: קודם כול, גם באופנוע יש חובה להחזיק משולש אזהרה.

חוה ראובני: החובה גורפת.

אמנון כהן: איפה מאחסנים את המשולש, איפה מאחסנים את המפתח שפותח את הגלגל הרזרבי?

חוה ראובני: אני לא מתיימרת להיות אשת מקצוע טכני.

גלעד ארדן: תמיד יש איפה לאחסן.

גלעד ארדן: באופנוע אין גלגל רזרבי.

אמנון כהן: אם לאופנוע יש תקלה, איזה סימן אזהרה הוא שם בלילה?

אליעזר כהן: הוא מזמין גרר.

אמנון כהן: בינתיים, עד שהגרר יגיע, הוא צריך לסמן את עצמו.

אליעזר כהן: באופנוע אין גלגל רזרבי.

אליעזר כהן: הרוכב מפרק את הגלגל ונוסע למוסך.

גלעד ארדן: עם מה הוא מפרק?

אבשלום וילן: לא ראיתי אי-פעם אופנוע בלי שום תא מטען.

חוה ראובני: חייב להיות איזה תא מינימלי.

חוה ראובני: אני מציעה לכתוב שברכבים, למעט אופנועים, האפוד יאוחסן בתא הנהג.

חוה ראובני: לגבי כל היתר, לא להגיד כלום.

חוה ראובני: הוא צריך להימצא.

חוה ראובני: אנחנו לא נתערב.

חוה ראובני: כל אחד ימצא פתרון משלו.

אמנון כהן: היכן שהוא רוצה, אפילו בכיס שלו, או שילבש את זה עליו.

גלעד ארדן: אם הוא קנה קטנוע בן 60 שנה שאין בו שום מקום אחסון, וגם לא מוכן להרכיב עליו ארגז, אז שילבש את האפוד עליו.

גלעד ארדן: אין מקרה כזה.

גלעד ארדן: כל אחד לוקח אתו מחברת, תיק, נוסעים עם זה לעבודה וללימודים.

חוה ראובני: אתמול הוועדה אישרה שלשר התחבורה תהיה סמכות לפטור.

חוה ראובני: אם יימצא האופנוע שאין בו מקום לשים אפוד קטן אז ניתן לו פטור.

אבשלום וילן: מישהו אמר לי שבטרקטורונים יש בעיה.

שולמית שמעון: לטרקטורון אסור לעלות על הכביש, אז אין בעיה.

אליעזר כהן: חשוב שיילכו עם אפוד כזה, וזה חשוב לאופנוען עוד יותר מאשר לבעל מכונית.

אליעזר כהן: אם אפשר, הוא היה צריך לרכב עם זה כל הזמן.

אליעזר כהן: אחת הבעיות של אופנועים, שהם לא נראים.

אמנון כהן: את זה אנחנו לא יכולים לחייב.

אליעזר כהן: בעיית האחסון נפתרה ב-90% מהמקרים כי האופנוענים בדרך כלל רוכבים עם תרמיל גב.

חוה ראובני: החובה היא גם כשהרכב חונה.

חוה ראובני: נקבע שהאפוד "יימצא בכל עת", לא רק כשהאופנוע נוסע.

אליעזר כהן: אני מציע לאפשר לאופנוענים ללכת עם סרט, לא עם חזייה שלמה.

אליעזר כהן: את הסרט אפשר לקפל.

אמנון כהן: את זה יקבע שר התחבורה בתקנות.

אמנון כהן: אני לא קובע.

אליעזר כהן: דרך אגב, אני לא נגד החוק הזה.

לאה ורון: האם הגברת ראובני צודקת, שצריך למחוק את המילים "בכל עת" אם יש כוונה להחיל את זה על אופנועים?

אתי בנדלר: לא, גברת ראובני מציעה להשאיר את סעיף קטן (א) כפי שהוא, שיחול גם על אופנועים.

חוה ראובני: זה גם כשהוא חונה, לא רק כשהוא נוסע.

חוה ראובני: תסתכלי על סעיף קטן (ב).

אמנון כהן: אנחנו מנחים את היועצת המשפטית של הוועדה להתאים את סעיפי הצעת החוק הן לרכב והן לאופנוע.

גלעד ארדן: אפשר להוסיף סעיף הגדרה ולהגיד: ""כלי רכב" – לרבות אופנוע, בשינויים המחויבים".

אתי בנדלר: מה זה "שינוי מחויב"?

אתי בנדלר: מי שלא מבצע את החובה הזאת עובר עבירה פלילית.

אתי בנדלר: הוא לא יודע מה זה שינוי מחויב.

אתי בנדלר: צריך להבהיר מה היא החובה.

אתי בנדלר: אלו השינויים: סעיף קטן (א) נשאר כפי שאושר בוועדה.

אתי בנדלר: בסעיף קטן (ב) ייאמר: "הנוהג ברכב, למעט באופנוע, יחזיק את האפוד הזוהר, בכל עת, בתא הנהג ברכב.

אתי בנדלר: " וסעיף קטן (ג) ייאמר: "הנוהג ברכב מנועי בדרך שאינה דרך עירונית, היוצא או היורד מהרכב, לפי העניין, ילבש אפוד זוהר, למעט במדרכה; ואולם הוא יהיה פטור מהחובה האמורה אם אחד מנוסעי הרכב יצא או ירד מהרכב כשהוא לבוש באפוד הזוהר".

אמנון כהן: אישרנו את הצעת החוק.

אמנון כהן: בבקשה תתאימי את הניסוחים.

אליעזר כהן: האם אי אפשר לכתוב: "אפוד או סרט"?

גלעד ארדן: השר יוכל לתת פטור, או לתת הנחיה.

אתי בנדלר: כתוב ש"הוראות סעיף זה לא יחולו על סוגי כלי רכב שקבע השר, באישור ועדת הכלכלה".

אתי בנדלר: אפשר להוסיף שהשר רשאי בתקנות כאמור לקבוע חובה ללבוש דבר מה במקום האפוד, כלומר זה יחול אבל החובה תהיה על לבישת הסרט שאתה רצית.

חוה ראובני: לדעתי יש לו סמכות בכל מקרה לקבוע דברים מן הסוג הזה בתקנות.

גלעד ארדן: אם ירצה, יפטור את האופנועים ויתקין תקנה שמחייבת אותם בענידת סרט.

אבשלום וילן: מה מועד התחילה?

אתי בנדלר: 1 בינואר 2006.

אליעזר כהן: אני מציע שזה יהיה הדבר הבא, שיאשרו ענידת סרט במקום אפוד.

אמנון כהן: הצעת חוק לתיקון פקודת התעבורה (מס' 70) (אפוד זוהר – חובת החזקה ושימוש), התשס"ה-2005, אושרה לקריאה שנייה ושלישית, עם התיקונים.

אמנון כהן: תודה רבה.